钦定古今图书集成/明伦汇编/官常典/第381卷 > 宋
## 钦定古今图书集成/明伦汇编/官常典/第381卷 > 宋

宋制，“开封尹不常置，以知府掌京畿之事”，其属有判
官、推官等员。及都临安亦如之。

按：《宋史职官志》：“开封府牧、尹不常置，权知府一人，以
待制以上充。掌尹正畿甸之事，以教法导民而劝课
之。中都之狱讼皆受而听焉。小事则专决，大事则禀
奏。若承旨已断者，刑部、御史台无辄纠察。屏除寇盗，
有奸伏则戒所隶官捕治。凡户口、赋役、道释之占京
邑者，颁其禁令，会其帐籍。大礼：桥道顿递则为之使”，
仗内奉引则差官摄牧。其属有判官、推官四人，日视
推鞫，分事以治，而佐其长。领南司者一人，督察使院，
非刑狱讼诉则主行之。司录参军一人，折户昏之讼，
而通书六曹之案牒。功曹、仓曹、户曹、兵曹、法曹、士曹
参军各一人，视其官曹分职莅事。
左右军巡使、判官各二人，分掌京城争斗及推鞫之
事。

左右厢公事干当官四人，掌检覆推问，凡斗讼事轻
者听论决。领县十有八，镇二十有四，令、佐、训练、征榷、
监临、巡警之官，知府事者率统隶焉。分案六，置吏六
百。开封典司毂下，自建隆以来为要剧之任。至熙宁
间，增给吏禄，禁其受赇，省衙前役以宽民力，釐折狱
讼，归于厢官，而治事视前日损去十四。元祐元年，诏
府界捕盗官吏隶本府，与都大提举司同管辖而掌
其赏罚。置新城内左、右二厢。三年，以罢大理寺狱，置
军巡院判官一员。四年，罢新置二厢。六年，王岩叟言：
“左、右厅推官公事词状，初无通治明文，请事系朝省
及奏请通治外，馀并据号分治。”从之。绍圣六年，知府
事钱勰言：“自祖宗以来，并分左、右厅，置推官各一员。
近年止除推官，元祐中并令分治。请依故事，分左右
厅，各除推官一员，作两厅共治职事。”又言：“熙宁中，置
旧城左右厢，元丰初增置于新城内。四年罢《增置两
厢令》，请复置。”从之。三年，诏开封、祥符知县事，自今选
秩通判人充。四年，诏开封府所荐推判官，并召对取
旨。崇宁三年，蔡京奏“乞罢权知府，置牧一员、尹一员，
专总府事；少尹二员，分左右二府之政事。牧以皇子
领之；尹以文臣充，在六曹尚书之下，侍郎之上；少尹
在左右司郎官之下，列曹郎官之上。以士、户、仪、兵、刑、
工为六曹次序，司录二员，六曹各二员，参军事八员。
开封、祥符两县置案仿此，易胥吏之称，略依《唐六典》
制度。”又请移开封府治所于旧尚书省。从之。

〈注〉太宗、真宗尝任府尹，自至道后，知府者必带“权”字，蔡京乃以潜邸之号处臣下。建置曹官以上凡十六员，比旧增要官十一员。

五年，诏开封府属官参军等，并依旧员额。大观元年，
李孝寿乞增置府学博士一员。从之。诏：“开封六职，闲
剧不同，如士曹之官，惟主到、罢批书，而刑、户事繁。自
今凡士之婚田斗讼皆在士曹，馀曹仿此。”二年，诏皇
子领牧禄，令如执政官。又诏天下州郡并依开封府
分曹置掾。政和二年，复置开封府学钱粮官一员。五
年，盛章奏“乞依尚书六部置架阁主管官一员。”宣和
元年，聂山奏：“司、录六曹官乞依省部少监封叙。”诏修
入《条令》。

临安府“旧为杭州，领浙西兵马钤辖。”建炎三年，诏改
为临安府，其守臣令带“浙西同安抚使。”时置帅在镇
江府，绍兴驻驆临安，遂正称“安抚使。”置知府一员、通
判二员，签书节度判官厅公事，节度推官、观察推官、
观察判官、录事参军、左司理参军、右司理参军、司户
参军、司法参军各一员。本府掌畿甸之事，籍其户口，
均其赋役，颁其禁令。城外内分南北左右厢，各置厢
官，以听民之讼诉。

〈注〉“厢官许奏辟京朝官、亲民资序人充。”后以臣僚言，罢城内两厢官，惟城外置焉。

“分使臣十员，以缉捕在城盗贼。立五酒务，置监官以
裕财。分六都监界分，差兵一百四十八铺，以巡防烟
火。”置两总辖，承受御前朝旨文字。凡御宝、御批、实封
有所收索，则供进；凡省、台、寺、监、监司符牒及管下诸
县及仓场等申到公事，则受而理之。凡大礼及国信，
随事应办，祠祭共其礼料，会聚陈其幄帟，人使往来，
办其舟楫，皆先期饬于有司。领县九，分士、户、仪、兵、刑、
工六案，内户案分上、中、下案，外有免役案、常平案、上
下开拆司、财赋司、大礼局、国信司、排办司、修造司，各
治其事。置吏点检文字，都孔目官、副孔目官、节度孔
目官、观察孔目官各一名，磨勘司主押官、正开拆官、
副开拆官各一人，下名开拆官二名。押司官八人，前
后行守分二十一人，贴司三十人。乾道七年，皇太子
领尹事，废临安府通判、佥判职官，置少尹一员，日受
民词以白太子，间日率僚属诣宫禀事，置判官二员，
推官三员。有旨，“少尹比放知府，判官比通判，推官比
幕职官，其统临职分，并照从来条例。”九年，皇太子解
尹事，临安府知、通、佥、“判、推、判官并依旧置。既据保义郎赵礼之状，临安府依条合置兵马监押一员，经任
监当四员，初任监当阙一员。昨皇太子领府尹，更不
差注，今既辞免，乞将宗室添差员阙依旧。”从之。淳熙
三年，诏罢备摄官，惟缉捕使臣十二员听候差使，六
员许令辟置。嘉泰四年，诏临安府添差不釐务总管、
路钤二十员，州钤辖，路分都监，副都监，二十员，正副
将十五员，安抚司准备将领十五员，州都监以下十
员，共以八十员为额。寻减总管、路钤五员。开禧三年，
复省罢总管路分共六员。